חוק שירותי תעופה (פיצוי וסיוע בשל ביטול טיסה או שינוי בתנאיה) (נגיף הקורונה החדש – הוראת שעה – תיקון) (תיקון מס' 2), התשפ"א-2020 
הצעת חוק ממשלתית, הכנסת ה-23
פורסם: ספר החוקים, חוברת 2877, עמ' 138, 2020-12-14T00:00:00+02:00
חוק שירותי תעופה (פיצוי וסיוע בשל ביטול טיסה או שינוי בתנאיה) (נגיף הקורונה החדש – הוראת שעה – תיקון) (תיקון מס' 2), התשפ"א–2020, התקבל בקריאה השנייה והשלישית ביום כ"ח בכסלו התשפ"א (14.12.2020). 
חוק שירותי תעופה (פיצוי וסיוע בשל ביטול טיסה או שינוי בתנאיה), התשע"ב–2012 (להלן – החוק), מחייב את חברות התעופה להעניק לנוסעים הטבות בשל ביטול טיסה או שינוי בתנאיה מסיבות שאינן תלויות בנוסע. התפשטות מגפת הקורונה הביאה למשבר חמור וחסר תקדים בענף התעופה, להשבתה כמעט מוחלטת של התעבורה האווירית מישראל ואליה ולמצוקה תזרימית של חברות התעופה.
בחודש יולי 2020, נקבעו בחוק שירותי תעופה (פיצוי וסיוע בשל ביטול טיסה או שינוי בתנאיה) (נגיף הקורונה החדש – הוראת שעה – תיקון), התש"ף–2020 (להלן – הוראת השעה), הוראות שמטרתן לסייע לענף זה, ובפרט לחברות התעופה הישראליות שנפגעו קשות עקב המשבר, להתמודד עמו, זאת, כהוראת שעה מוגבלת בזמן. הוראת השעה האריכה את התקופה הקבועה בחוק להשבת התמורה ששולמה בעד כרטיס הטיסה לנוסע הזכאי לכך (להלן – מועד קבלת ההחזר הכספי מחברת התעופה עבור הנוסע). הוראת השעה חלה על כל טיסה מישראל ואליה, וכן על טיסת פנים, שמועד המראתה הוא החל ב-1.3.2020. בנוסף, הוראת השעה חלה על טיסות שמועד המראתן המתוכנן היה לפני ה-1.3.2020, אם הן היו ליעדים או מיעדים שחלה לגביהם חובת בידוד בשל נגיף הקורונה. בהמשך, התקופה הקבועה בהוראת השעה הוארכה עד ל-1.10.2020 במקום עד ל-14.8.2020. 
חוק שירותי תעופה (פיצוי וסיוע בשל ביטול טיסה או שינוי בתנאיה) (נגיף הקורונה החדש – הוראת שעה – תיקון) (תיקון מס' 2), התשפ"א–2020, מקצר את מועד קבלת ההחזר הכספי מחברת התעופה או המארגן עבור הנוסע, כך שהנוסע יקבל את כספו בתוך לא יאוחר מ-30 ימים ממועד הטיסה הנקוב בכרטיס הטיסה שבוטלה. כמו כן, נקבע כי סוכן נסיעות שקיבל את ההחזר הכספי מחברת התעופה עבור הנוסע, ישיב לנוסע את כספו בתוך 15 ימי עסקים מהיום שבו קיבל את הכסף מחברת התעופה או מהמארגן, ואם קיבל את התשלום כאמור לפני ה-15.12.2020, ישיבו לנוסע בתוך 15 ימי עסקים ממועד זה. עוד נקבע כי סוכן נסיעות רשאי להפחית מתשלום ההחזר הכספי כאמור סכום נוסף עבור שירות שסיפק סוכן הנסיעות לנוסע, וזאת רק אם  הוסכם על תשלום נוסף כאמור עם הנוסע במועד רכישת כרטיס הטיסה.